recursal/SuperWikiNEXT-32B huggingface dataset:
**கிள்ளியாறு** (*Killi River*) என்பது தென்னிந்தியாவின் கேரளாவில் ஓடும் ஆறாகும். இது **கிள்ளி ஆறு**எனவும் அழைக்கப்படுகிறது. காரமன்னா ஆற்றின் முக்கிய துணை ஆறான **கிள்ளியாறு** திருவனந்தபுரம் மாவட்டம் நெடுமங்காடு வட்டத்தில் உள்ள பனாவூருக்கு அருகில் தீர்த்தங்கரையில் உற்பத்தியாகிறது. இந்த ஆறு வாழையிலாவில் திருவனந்தபுரம் நகருக்குள் நுழைந்து மன்னம்மூலா, மருதன்குழி, இடைப்பழிஞ்சி, ஜகதி, கிள்ளிப்பாலம், ஆற்றுக்கால், காலடி தெற்கு வழியாகப் பாய்ந்து பள்ளத்துக்கடவில் கரமன்னாற்றில் கலக்கிறது. இந்த ஆற்றின் கரையில் ஆற்றுக்கால் பகவதி கோயில் உள்ளது.

சொற்பிறப்பியல்
--------------

இது காரமன்னா ஆற்றை விட மிகவும் சிறிய ஆறாகும். இதன் நீளம் சுமார் 24 கி. மீ. ஆகும். கிள்ளி என்ற பெயர் பண்டைய திராவிட தெய்வத்தின் பெயரை நினைவூட்டுகிறது. மேலும் கிள்ளி என்பது சோழ வம்சங்களின் குடும்பப் பெயராகவும் உள்ளது (உ. ம். நெடுமுடி கிள்ளி என்பது சிலப்பதிகார காலத்தில் வாழ்ந்த ஒரு மன்னன்). கேரளா மற்றும் தமிழ்நாடு ஆகிய இரு மாநிலங்களிலும் கிள்ளி சொற்பிறப்பியல் தொடர்புடைய இடங்களின் பெயர்கள் கிள்ளிகுருச்சிமங்கலம், கிள்ளிக்குளம் முதலியன.

தடுப்பணை
--------

கிள்ளி ஆற்றின் குறுக்கே தடுப்பணை கட்ட கேரள நீர்ப்பாசனத் துறை முடிவு செய்து பூர்வாங்கப் பணிகளைத் துவங்கியுள்ளது. இதன் மூலம் இப்பகுதியின் நிலத்தடி நீர்மட்டத்தை மேம்படுத்தவும், வறண்ட காலங்களில் தண்ணீர் பற்றாக்குறையை தீர்க்கவும், அருகிலுள்ள கிணறுகளில் நீர்மட்டத்தை மீட்டெடுக்கவும் முடியும். மேலும் இக்கட்டமைப்பின் மேல்புறத்தில் மணலைப் நிலைநிறுத்தி, ஆற்றின் புவியியல் அமைப்பை மீட்டெடுப்பதாகும்.

கிள்ளியாறுத் திட்டம்
--------------------

பல ஆண்டுகளாக மாசடைந்து கிடக்கும் கிள்ளியாறு நீர்நிலையினைத் தூய்மைப்படுத்தி பாதுகாக்கும் பணி அண்மையில் திருவனந்தபுரம் மாநகராட்சி சார்பில் 25 லட்சம் நிதி ஒதுக்கீட்டில் துவங்கியது. முன்னதாக பிப்ரவரி 2019-ல் தொடங்கிய ஒரு நாள் முதல் கட்ட தூய்மைப்படுத்தும் திட்டத்தில் சுமார் 5,000 க்கும் மேற்பட்டோர் கலந்து கொண்டனர்.

மேற்கோள்கள்
-----------

1. ↑
2. ↑  News, 22/11/2017- (2017-11-22). "Check dam on the Killi River". *Maccaferri India* (ஆங்கிலம்). 2022-02-23 அன்று மூலம் பரணிடப்பட்டது. 2022-02-23 அன்று பார்க்கப்பட்டது.
3. ↑  "Revival of Killi river by city corp enters second phase". *The New Indian Express*. 2022-02-23 அன்று பார்க்கப்பட்டது.
**கமிலா அண்டோனியா அமரந்தா வெலேஜோ டவ்லிங்** (ஆங்கில மொழி: *Camila Vallejo*, எசுப்பானியம்: [kaˈmila anˈtonja amaˈɾanta baˈʝexo ˈdaʊlɪŋ]) (*vah-YAY-kho*) (பிறப்பு ஏப்ரல் 28, 1988) சான்ட்டியாகோ நாடாளு‍மன்ற கீழ் அவை உறுப்பினர். சிலி இளைஞர் கம்யூனிஸ்ட் கட்சியின் மத்தியகுழு‍ உறுப்பினர். சிலி பல்கலைக்கழக மாணவர் சங்கத்தின் தலைவராவார்.

வாழ்க்கை வரலாறு
---------------

### ஆரம்ப வாழ்க்கை

சிலி தலைநகர் சாண்டியாகோவில் 1988-ல் பிறந்த கமிலாவின் தாய் மரிலா டவ்லிங், தந்தை ரொனால்டோ வலேஜா இருவருமே சிலி கம்யூனிஸ்ட் கட்சியின் உறுப்பினர்கள். சர்வாதிகாரி அகஸ்டோவின் கைகளில் சிக்கியிருந்த சிலியை விடுவிப்பதற்கான மக்கள் போராட்டத்தில் முன்னணிப் பங்கு வகித்தவர்கள். சிறு வயதில் இருந்து கம்யூனிச வாசனை உள்ள குடும்பத்தில் பிறந்து வளர்ந்த கமிலா, 2006-ல் புவியியல் படிப்புக்காக சிலி பல்கலைக்கழகத்தில் சேர்ந்தார். அங்கே இடதுசாரி மாணவர் அமைப்புடன் தன்னை இணைத்துக் கொண்டார்.

### மாணவர் இயக்கம்

2010 இல் இரண்டாம் ஆண்டு படிக்கும்போதே, சிலி பல்கலைக்கழக மாணவர் பேரவைப் பிரதிநிதி ஆனார். அடுத்த இரண்டாவது ஆண்டில் மாணவர் பேரவைத் தலைவியான போது ஒட்டுமொத்த சிலியும் திரும்பிப் பார்த்தது. 105 வருட சிலி பல்கலைக்கழக வரலாற்றில் இரண்டாவது பெண் தலைவி கமிலாதான். இலவசக் கல்விக்காக கமிலா நடத்திய போராட்டங்களால்தான் உலக அளவில் இவர் பேசப்பட்டார்.

இலவச, மேம்பட்ட கல்வியை வழங்க வேண்டும் என்ற கோரிக்கையை வலியுறுத்தி 2011இன் இறுதியில் துவங்கிய மாணவர் போராட்டங்களால் சிலி ஸ்தம்பித்தது. ஒவ்வொரு வாரமும் குறைந்தது இரண்டு லட்சம் மாணவர்கள் நாட்டின் வெவ்வேறு பகுதிகளில் இருந்து தலைநகர் சாண்டியாகோவை நோக்கி முற்றுகையிட்டனர். 10-க்கும் மேற்பட்ட பல்கலைக்கழகங்களும், 100-க்கும் அதிகமான பள்ளிக்கூடங்களும் மூடப்பட்டன. ஒரு முழுக் கல்வி ஆண்டே ரத்துசெய்யப்பட்டது. '2011-2012 சிலி மாணவர் போராட்டம்’ என வரலாறு இதைக் குறிப்பிடுகிறது. 25 வயது கமிலா, ஆளும் கட்சிக்குப் பெரும் தலைவலியாக உருவெடுத்தார். போராட்டங்களில் கண்ணீர் புகைக்குண்டுகள் வீசப்பட்டன. தடியடி நிகழ்த்தப்பட்டது. ஒரு மாணவர் உயிரிழந்தார்.

### அரசியல் வாழ்க்கை

மிசெல் பாச்செலெட் உடன்
இளம் வயதிலேயே சிலி இளைஞர் கம்யூனிஸ்ட் கட்சியின் மத்திய குழு உறுப்பினராக இருக்கிறார்.   
  நவம்பர் 17, 2013 இல் நடைபெற்ற சிலி பொதுத் தேர்தலில் கமிலா வெலேஜோ 26 ஆவது‍ மாவட்டத்திற்கு‍ நாடாளுமன்ற பிரதிநிதியாக தேர்ந்தெடுக்கப்பட்டார்.  
 43 சதவிகித ஓட்டுக்கள் பெற்று‍ மிகப்பெரிய வெற்றியை பெற்றுள்ளார்.

ஆதாரங்கள்
---------

1. ↑  Goldman, Francisco (5 April 2012). "Camilla Vallejo, the World's Most Glamorous Revolutionary". *The New York Times Magazine*.. பார்த்த நாள்: 5 April 2013.
2. ↑  "காப்பகப்படுத்தப்பட்ட நகல்". 15 ஜனவரி 2014 அன்று மூலம் பரணிடப்பட்டது. 8 திசம்பர் 2013 அன்று பார்க்கப்பட்டது.
3. ↑  Aldea, Sofía (16 மே 2011). "Compañera Camila". Revista Paula. 28 ஆகத்து 2012 அன்று மூலம் பரணிடப்பட்டது. 5 ஆகத்து 2011 அன்று பார்க்கப்பட்டது.
4. ↑
5. ↑  "Chile's ex-student leaders march their way to congressional victory". ராய்ட்டர்ஸ். 2013-11-17. 2013-12-08 அன்று மூலம் பரணிடப்பட்டது. 2013-11-317 அன்று பார்க்கப்பட்டது. Unknown parameter `|=` ignored (உதவி); Check date values in: `|accessdate=` (உதவி)
6. ↑  "Chilean student leader Camila Vallejo elected to Congress". The Guardian. 18 நவம்பர் 2013. 19 நவம்பர் 2013 அன்று பார்க்கப்பட்டது.
CamelCase**கமெல்கேசு** (CamelCase) என்பது பல சொற்களைச் சேர்த்து ஒரு கூட்டுச் சொல்லை எப்படி எழுதுவது என்பதற்கான ஒரு வழக்கு ஆகும். இது ஆங்கில மொழியிலும், ஆங்கிலம் போன்ற ஐரோப்பிய மொழிகளிலும் வழக்கில் இருக்கிறது. 

பல சொற்களைச் சேர்த்து ஒரு சொல்லாக எழுதும் போது இடை வெளி விடாமலுமலும், ஒவ்வொரு சொல்லின் முதல் எழுத்தை பெரிய எழுத்திலும் (upper case) எழுதுதல் என்பதே இந்த முறை. கூட்ச்சொல்லின் முதல் எழுத்து சிறிய எழுத்தாகவும் (lower case) ஆகவும் இருக்க முடியும். இதை லோவர் கமெல் கேசு (lower camel case) என்பர்.

பயன்பாடு
--------

வேதியியல் வாய்ப்பாடுகள், பெயர் சுருக்கங்கள், நிரல் மொழியில் எழுதப்படும் பெயர்கள் போன்றவை இவ்வாறு எழுதப்படுவதுண்டு. 

### நிரல் மொழியில்

நிரல் மொழியில் மாறிகள், செயற்கூறுகள், கோப்புக்கள் போன்ற கூறுகளுக்கு விளக்கமான பெயர் இடுவது நிரலின் வாசிப்புத் தன்மையை மேம்படுத்தும். இந்தப் பெயர்கள் பொதுவாக்க கூட்டுச் சொல்லாக வரும். இடை வெளி இட்டு எழுதல் கணித்தலில் சில சிக்கல்களை தரும். \_ போட்டு எழுதுதல் கூடிய இடத்தை எடுக்கும். எனவே கலம்கேசு முறையை பல நிரலாளர்கள் பயன்படுத்துகிறார்கள். மாறிகளை ArrOrders போன்றும், செயற்கூறுகளை insertOrder போன்றும் எழுதுவதுண்டு.
**கிள்ளு** என்பது பிரித்தானிய ஆட்சிக்கு எதிராக 1800 களில் தமிழகத்தைச் சேர்ந்த விடுதலைப் போராட்ட புரட்சியாளர்களிடையே தகவல்களைப் பரிமாறிக்கொள்ள உதவும் ஒரு குழூஉக்குறியாகும். பிரித்தானிய ஏகாதிபத்திய ஆட்சிக்கு எதிராகத் தமிழகத்தின் பழனி, சிவகங்கை, இராமநாதபுரம், சிவகிரி, பாஞ்சாலங்குறிச்சி, திருநெல்வேலி, ஆகிய இடங்களில் புரட்சிக்குழுக்கள் தோற்றுவிக்கப்பட்டன. 1800-ஆம் ஆண்டு ஏப்ரல் 29 ஆம் நாள் புரட்சிப்படையினர் தமது செயல் திட்டத்தை வகுப்பதற்காக பழனியில் கூடினர். அதன்படி கோயமுத்தூர் கோட்டையைத் தாக்குவதற்காக பழனிமலைகளில் ஒளிந்து கொள்வதென்றும், திண்டுக்கல்லில் இருந்து புரட்சியாளர்களும், தூந்தாஜி வாக்கின் குதிரைப்படைகளும் உதவிக்கு வந்து சேர்ந்தவுடன் அனைத்துப் படைகளும் ஒரே நேரத்தில் கலகத்தில் இறங்கவும் தீர்மானிக்கப்பட்டது. இக்கலகத்தில் சிற்றூர்களின் பங்கேற்பினை உறுதி செய்வதற்காக *கிள்ளு* என்ற செயல்முறை திட்டமிடப்பட்டது. வெற்றிலையை நகத்தால் கிள்ளி அனுப்பியவுடன், அதனையே அவசர அழைப்பாணையாக ஏற்று புரட்சியாளர்கள் உதவிக்கு விரைந்து வரவேண்டும் என்பது அத்திட்டம் ஆகும்.

மேற்கோள்
--------

1. ↑  கே. ராஜய்யன், 'தென்னிந்தியப் புரட்சி' தமிழாக்கம் எஸ். ஆர். சந்திரன். (விடுதலை வேள்வியில் தமிழகம். பாகம்-1 மனிதம் பதிப்பகம். பக் 19 )
**இந்தியாவின் விடிவெள்ளி சுவாமி விவேகானந்தர்** என்பது நெல்லை விவேகநந்தா எழுதிய விவேகானந்தர் வாழ்க்கை வரலாற்று நூல். இது சென்னையில் உள்ள வானதி பதிப்பகத்தால் வெளியிடப்பட்டுள்ளது.

நூலாசிரியர்
-----------

முதன்மைக் கட்டுரை: நெல்லை விவேகநந்தா
திருநெல்வேலி மாவட்டத்திலுள்ள குட்டம் என்கிற கடற்கரையோர கிராமத்தில் ஜெயமுருகானந்தன் பிறந்தார். இவர் நிர்வாகவியலில் முதுகலைப் பட்டமும், இதழியல் மற்றும் மக்கள் தகவல் தொடர்பியலில் முதுகலைப்பட்டமும் ஆய்வியல் நிறைஞர் பட்டமும் பெற்றவர். சென்னையில் ஊடகத் துறையில் துணை ஆசிரியராகப் பணியாற்றியவர். இவர் சுவாமி விவேகானந்தர் மேல் கொண்ட பற்றுதலால் நெல்லை விவேகநந்தா என்கிற புனைப் பெயரில் கட்டுரைகளையும் தொடர்களையும் தமிழில் வெளியாகும் அச்சிதழ்களிலும் இணைய இதழ்களிலும் எழுதியுள்ளார்.

அணிந்துரை
---------

இந்த நூலுக்கு, ஸ்ரீராமகிருஷ்ண விஜயம் எனும் ஆன்மிக - பண்பாட்டு மாத இதழின் ஆசிரியர் சுவாமி விமூர்த்தானந்தர் அணிந்துரை எழுதியிருக்கிறார்.

பொருளடக்கம்
-----------

இந்நூலில் 43 தலைப்புகளில் விவேகானந்தரின் வாழ்க்கை வரலாற்றை கதை நடையில் எழுதியுள்ளனர்.

வெளி இணைப்புகள்
---------------

* இந்தியாவின் விடிவெள்ளி - சுவாமி விவேகானந்தர் நூல் குறிப்பு (தினமலர்)
* இந்தியாவின் விடிவெள்ளி - சுவாமி விவேகானந்தர் புத்தக மதிப்புரை (தினமணி)
**சீனாவின் மீதான மங்கோலிய படையெடுப்பு** என்பது சீன பகுதிகளுக்குள் மங்கோலிய பேரரசு ஊடுருவுவதற்காக நடத்திய தொடர்ச்சியான ராணுவ முயற்சிகளை குறிப்பதாகும். இம்முயற்சிகள் பதிமூன்றாம் நூற்றாண்டில் ஆறு தசாப்தங்களுக்கு நடைபெற்றன. இந்நிகழ்வு சின் அரசமரபு, மேற்கு சியா, தலி ராச்சியம், தெற்கு சாங் மற்றும் கிழக்கு சியா ஆகிய அரசுகளின் தோல்விகளை உள்ளடக்கியதாகும். இவை 1205 மற்றும் 1207 ஆம் ஆண்டு மேற்கு சியா மீது தாக்குதல்களை செங்கிஸ் கான் ஆரம்பித்ததிலிருந்து தொடங்குகின்றன. 1279 ஆம் ஆண்டு மங்கோலிய தலைவர் குப்லாய் கான் சீனாவில் யுவான் அரசமரபை தோற்றுவித்து கடைசியாக எஞ்சியிருந்த சாங் அரச மரபின் எதிர்ப்பை நொறுக்கினார். இவ்வாறாக அனைத்து சீன பகுதிகளும் மங்கோலிய யுவான் ஆட்சியின் கீழ் கொண்டுவரப்பட்டன. சீன வரலாற்றில் முதல் முறையாக சீனா முழுவதும் வெல்லப்பட்டு ஒரு அயல்நாட்டவர் அல்லது சீனர் அல்லாத ஆட்சியாளரால் ஆளப்பட்டது.

உசாத்துணை
---------

1. ↑  "Republicanchina.org Updates". *www.imperialchina.org*.
2. ↑  Hugh D. Walker "Traditional Sino-Korean Diplomatic Relations : A Realistic Historical Appraisal", *Monumenta Serica*, Vol. 24 (1965), pp. 155–16, (p.159)
**குன்லுன் மலைத்தொடர்** (The Kunlun Mountains) (simplified Chineseஎளிய சீனம்: 昆仑山; மரபுவழிச் சீனம்: 崑崙山; பின்யின்: *Kūnlún Shān*traditional Chineseஎளிய சீனம்: 昆仑山; மரபுவழிச் சீனம்: 崑崙山; பின்யின்: *Kūnlún Shān*, வார்ப்புரு:IPA-cmn; மொங்கோலியம்: Хөндлөн Уулс, *Khöndlön Uuls*) ஆசியாவிலுள்ள மிக நீண்ட மலைத்தொடர்களினல் ஒன்றாகும். இம்மலைத்தொடர் 3000 கிலோமீட்டர்களுக்கும் (1900 மைல்கள்) அதிகமான நீளமுடையது. விரிவான நோக்கில் பார்க்கும் போது, டாரிம் வடிநிலத்திற்குத் தெற்கில், திபெத்திய பீடபூமியின் வடக்கு எல்லை வரை நீண்டு விரிந்து கிடக்கிறது.

இம்மலைத்தொடர் குறித்த விளக்கம் வேறுபடுகிறது. ஒரு பழைய ஆதாரம் குன்லுன் என்பது சீனாவின் மையப்பகுதியில் குறுக்காகச் செல்லும் மலைத்தொடர் என்கிறது. அதாவது, குன்லுன் என்பது, குறுகிய பொருளில்: அல்டைன் டாக், க்யீலியன் மலைத்தொடர் மற்றும் கின் மலைத்தொடர் ஆகிவை சேர்ந்த மலைத்தொடர் என்கிறது. ஒரு சமீபத்திய ஆதாரம் ஒன்று குன்லுன் தொடர் டாரிம் வடிநிலத்தின் பெரும்பான்மையான தெற்கு பக்கப்பரப்பையும் மற்றும் அல்டைன் டாக் மலைத்தொடரின் கிழதென் பகுதியைத் தொடர்வதாகவும் உள்ளதாகக் கூறுகிறது. சிமா சியான் (*ஷிஜி*, சுருள் 123) கூற்றுப்படி, பேரரசர் வூ ஹான் மஞ்சள் ஆற்றின் மூலத்தைக் கண்டுபிடிக்க ஆட்களை அனுப்பியதாகவும், அவ்வாறு சென்ற போது இம்மலைத்தொடரின் மூலத்திற்கு குன்லுன் என்று பெயரிட்டதாகவும் தெரிகிறது. பாரம்பரிய நுாலான சாங்காய் ஜிங் படி இந்தப்பெயரானது புராணச்சார்புடைய அமைவிடம் என்பதிலிருந்து வந்திருக்கலாம் என அறியப்படுகிறது.

பரப்பெல்லை
----------

தஜிகிஸ்தானின், பாமிர் மலைகளிலிருந்து தொடங்கி இம்மலைத்தொடர் சிஞ்சியாங் மற்றும் கிங்காய் மாகாணத்தில் திபெத் தன்னாட்சிப் பகுதிகளில், சீன-திபெத்திய எல்லைகள் இடையிலான பகுதிகளில் நீண்டு கிடக்கிறது.  இதன் தெற்கு முனையில் தற்போது டாரிம் வடிநிலம் என்றழைக்கப்படும் பகுதியின் தெற்கு எல்லை, பிரபலமற்ற தக்கிலமாக்கான் பாலைவனம் அல்லது மணலில் புதைந்த வீடுகளின் பாலைவனம் மற்றும் மற்றும் கோபி பாலைவனம் வரை நீண்டு கிடக்கிறது. பல முக்கியமான ஆறுகளான, கோடான் சோலை மற்றும் தக்கிலமாக்கான் பாலைவனம் வழியாக பாய்ந்து செல்லும் நதிகளான, காரகாஷ் நதி ('கருப்பு ஜேட் நதி') மற்றும் யுருங்காஷ் நதி ('வெள்ளை ஜேட் நதி') ஆகியவை இங்கிருந்து தொடங்குகின்றன. 

அல்டைன்-டாக் அல்லது அல்டுன் மலைத்தொடர் குன்லுன் மலைத்தொடரின் முக்கிய வடபகுதித் தொடர்களில் ஒன்றாகும். இதன் கிழக்கு நீட்சியான கிலியன் சான் குன்லுன் தொடரின் மற்றொரு முக்கிய மலைத்தொடராகும். தெற்கில் முக்கிய நீட்சியானக மின் சானாக இருக்கிறது.பாயன் ஹர் மலைகள் குன்லுன் மலைத்தொடரின் தெற்கு கிளையாக உள்ளது. இந்த பாயன் ஹர் மலைத்தொடர் சீனாவின் இரண்டு நீளமான நதிகளான, யாங்சே மற்றும் மஞ்சள் நதி ஆகியவற்றுக்கிடைப்பட்ட நீர் வடிநிலப்பகுதியை உருவாக்குகிறது.

குன்லுன் மலைத்தொடரின் மிக உயரமான மலையானது, கெரியா பகுதியில் காணப்படும் லியசி சான் (7,167 மீ) ஆகும். ஆர்க்கா டாக் (ஆர்ச் மலை) குன்லுன் சான் மலைப்பகுதியின் மையத்தில் காணப்படுவதாகும். இதன் மிக உயரமான பகுதியானது, உலுக் முஸ்டாக் (6,973 மீ) ஆகும். சில அமைப்புகள் குன்லுன் வடமேற்கு திசையில் கோங்கூர் டாக் (7,649 மீ) மற்றும் புகழ் பெற்ற முஸ்டாக் அடா (7,546 மீ) வரையிலும் நீண்டிருப்பதாக வாதிடுகின்றனர். ஆனால், இந்த மலைத்தொடரானது இயல்பாக பாமிர் மலைத்தொடருடனேயே அதிக நெருக்கமாக காணப்படுகின்றன.

குறிப்புகள்
-----------

1. ↑  L. Richard, 'Comprehensive Geography of the Chinese Empire',1905
2. ↑  National Geographic Atlas of China,2008
3. ↑  "Kunlun Mountains". பிரித்தானிக்கா கலைக்களஞ்சியம். 2009-11-19 அன்று பார்க்கப்பட்டது.
**குன்றுமணி** அல்லது **குன்றிச் செடி** (*Jequirity*) என்பது, **ஆப்ரஸ் பிரிக்கட்டோரியஸ்** (*Abrus precatorius*) என்னும் அறிவியற் பெயர் கொண்ட ஒரு கொடித் தாவரம் ஆகும். கடுமையான சிவப்பு நிறத்தில் கருமை நிறத்தில் ஒரு மறுவைக் கொண்ட கொண்ட இதன் விதை பொதுவாகக் குண்டுமணி என அறியப்படுகிறது. இச் சொல் குன்றிமணி என்பதன் திரிபு ஆகும். இதன் வேறு பெயர்கள்: குன்றி, குண்டு மணி, மனோசீலை, குன்று மணி, குன்றி வித்து. சிலர் நண்டின் கண்களுக்கு இதனை ஒப்பிடுவர். கவர்ச்சியான இந்த விதை மிகவும் நச்சுத்தன்மை வாய்ந்தது. எனினும் இதன் தோல் மிகவும் கடினமாக இருப்பதால், இதை முழுதாக விழுங்கினால் எவ்வித பாதிப்பும் ஏற்படுவதில்லை.ஆனால் இவ் விதையை எரிப்பதனால் (நேரடியாகவே அல்லது வேறு ஏதேனும் பொருட்களுடன் ) ஏற்படும் புகைகை சுவாசிப்பதனால் நரம்பியல் சம்பந்தப்பட்ட சில நோய்களுக்கு காரணமாக உள்ளது.

சில பகுதிகளில் இம் மணிகளை அணிவகைகள் செய்வதற்குப் பயன்படுத்துகின்றனர். இந்தியா, இலங்கை போன்ற நாடுகளில் மரபு வழி நகைத்தொழில் செய்வோர் தங்கத்தின் நிறையை அளவிடுவதற்குக் குன்றிமணிகளைப் பயன்படுத்துவது உண்டு. சீனாவில் இவ்விதை காதலின் சின்னமாகக் கருதப்படுகிறது.

குன்றிமணியில் உள்ள நஞ்சு ஆப்ரின் (*abrin*) எனப்படுகிறது. இது ரைசின் (*ricin*) எனப்படும் நச்சுப் பொருளுக்கு நெருக்கமான உறவுடையது. இது இரு புரதத் துணை அலகுகளைக் கொண்ட ஒர் இருபடிச் சேர்மம் (dimer) ஆகும். இத் துணை அலகுகள் "எ", "பி" என அழைக்கப்படுகின்றன. "பி" சங்கிலி திசுள் (இலங்கை வழக்கு: கலம்) மென்சவ்வுகளில் இருக்கும் ஒருவகைக் காவிச் செல்லும் புரதங்களுடன் இணைந்து கொள்வதன் மூலம் ஆப்ரின் நஞ்சு திசுள்களுக்குள் செல்ல உதவுகிறது.

### வகைகள்

1. வெண்மை குன்றுமணி
2. செம்மை குன்றுமணி
3. மஞ்சள் குன்றுமணி
4. நீல குன்றுமணி
5. கருமை குன்றுமணி
6. பச்சை குன்றுமணி

### மருத்துவ குணங்கள்

இதன் விதைகள் நச்சுத் தன்மைக் கொண்டதால் மருத்துவத் துறையில் பயன்படுத்தும் முன்பு அதனை சரியான முறையில் சுத்தப்படுத்த வேண்டும்.

1. இதன் இலைச் சாறு வாய்ப்புண் , இருமல், சளி போன்றவற்றிற்கு மருந்தாகப் பயன்படுகிறது.
2. இலைச் சாறு வீக்கங்களை குறைக்கும்.
3. இதன் வேர் விசக்கடிக்கு மருந்தாகப் பயன்படுகிறது.

படங்கள்
-------

* குன்றிமணிகள்குன்றிமணிகள்
* ஆப்ரஸ் பிரிக்கட்டோரியஸ்ஆப்ரஸ் பிரிக்கட்டோரியஸ்
* குன்றிமணிச் செடிகுன்றிமணிச் செடி
* ஆப்ரஸ் பிரிக்கட்டோரியஸ் - அருங்காட்சியக மாதிரிஆப்ரஸ் பிரிக்கட்டோரியஸ் - அருங்காட்சியக மாதிரி

சான்றுகள்
---------

1. ↑
**குபா தேசியப் பூங்கா** (*Kubah National Park*) மலேசியாவின் சரவாக் மாநிலத்தில் உள்ள கூச்சிங் நிர்வாகப் பிரிவில் கூச்சிங் நகரத்திலிருந்து 22 கிலோமீட்டர் தொலைவில் அமைந்துள்ளது. 2230 எக்டேர் பரப்பளவில் 1989 ஆம் ஆண்டில் நிறுவப்பட்டு 1995 ஆம் ஆண்டில் பொதுமக்கள் பார்வைக்காக திறக்கப்பட்டது.

செராபி மலைத்தொடரின் அதிக காடுகள் நிறைந்த சரிவுகள் மற்றும் முகடுகள் பூங்காவில் உள்ளடங்கியுள்ளன. காட்டு விலங்குகள் பூங்காவிலுள்ள மழைக்காடுகளின் உட்புறங்களில் மறைந்து வாழ்கின்றன. தாடி பன்றிகள், சருகுமான்கள், கருப்பு இருவாய்ச்சி மற்றும் பல வகையான ஊர்வன மற்றும் நில-நீர் வாழ்விகள் பூங்காவில் வாழ்கின்றன. 22 சதுர கிலோமீட்டர் பரப்பளவில் வளர்ந்துள்ள 93 வகையான பனை மரங்களால் இந்த பூங்கா சிறப்பிக்கப்படுகிறது.

கடல் மட்டத்திலிருந்து 911 மீட்டர் உயரத்தில் உள்ள மெராபி மலைச்சிகரம் பூங்காவில் உள்ளது.

மேற்கோள்கள்
-----------

1. ↑  "Kubah National Park". Sarawak Forestry Corporation. December 2, 2013 அன்று மூலம் பரணிடப்பட்டது. 2013-03-02 அன்று பார்க்கப்பட்டது.
2. ↑  "Kubah National Park - Jungle Trails, Bird Watching and Waterfall". *Visit Sarawak* (ஆங்கிலம்). 2021-04-12 அன்று பார்க்கப்பட்டது.
3. ↑  "Kubah National Park - Discover palms, pitcher plants, ferns & frogs". *Borneo Adventure* (ஆங்கிலம்). 2021-04-12 அன்று பார்க்கப்பட்டது.
எஸ். வெங்கடராமன், மாநிலங்களவை உறுப்பினர் (இடது) கு. கம்ராசர் (மதராஸ் மாநில முதல்வர்)- இருவரும் 1961 ஆம் ஆண்டில்
**எஸ். வெங்கடராமன்** (8 சனவரி 1903 - 17 நவம்பர் 1980) என்பவர் ஒரு இந்திய அரசியல்வாதி ஆவார். இவர் 1952-1962 வரை (3 ஏப்ரல் 1952 முதல் 2 ஏப்ரல் 1956 வரை மற்றும் 3 ஏப்ரல் 1956 முதல் 2 ஏப்ரல் 1962 வரை) இரண்டு முறை மாநிலங்களவை உறுப்பினராக பணியாற்றினார். இந்திய தேசிய காங்கிரசில் உறுப்பினராக இருந்த இவர் 1946–1952 வரை தமிழக காங்கிரஸ் கமிட்டியின் (டி.என்.சி.சி) செயலாளராகவும் பணியாற்றினார்.  இவர் வேதாரண்யம் உப்பு சத்தியிகிரகத்தில் கலந்துகொண்டவர்.  இவரது பெற்றொர் சுப்பிரமணிய ஐயர் (தந்தை), மதுராம்பாள் (தாய்) ஆகியோர் ஆவர். இவர் 1930 களின் பிற்பகுதியில் தமிழ் நாளிதழான *ஜெய பாரதி*யின் ஆசிரியராக இருந்தார். இது சட்ட மறுப்பு இயக்கத்தின் போது ஒரு முக்கிய வெளியீடாக இருந்தது இதனால் ஆங்கிலேயர் ஆட்சியில் இவர் சிறையில் அடைக்கப்பட்டார். இந்திய விடுதலை இயக்க செயல்பாடுகளில் ஈடுபட்டதற்காக இவர் மொத்தம் எட்டு ஆண்டுகள் (இரண்டு சிறைத்தண்டனை) சிறையில் அடைக்கப்பட்டார். இவர் சென்னை மகாஜன சபையின் முக்கிய ஆதரவாளர்களில் ஒருவராக இருந்தார். இவர் இந்திய தேசிய காங்கிரஸ் தலைவர் கே. காமராசரின் நெருங்கிய கூட்டாளியாக இருந்தார்.

குறிப்புகள்
-----------

 

1. ↑  "Rajya Sabha".
2. ↑  "biograp\_sketc\_1f.htm - v.pdf" (PDF). Parliament of India. 13 January 2019 அன்று பார்க்கப்பட்டது.
3. ↑   *A. Ganesan: The Press in Tamilnadu and The Struggle for Freedom 1917-1937*. .
**வில்லியம் ஆடம்சு** (*William Adams*, 24 செப்டம்பர் 1564 – 16 மே 1620) என்பவர் ஆங்கிலேயக் கப்பலோட்டி ஆவார். 1600 ஆம் ஆண்டில் சப்பானைச் சென்றடைந்த முதலாவது ஆங்கிலேயர் இவராவார். 1598 இல் சப்பானுக்கு சென்ற ஐந்து டச்சுக் கிழக்கிந்திய நிறுவனக் கப்பல்களில் தப்பிப் பிழைத்த ஒரு சிலரில் இவரும் ஒருவர். ஆடம்சு சப்பானிலேயே தங்கியிருந்து முதலாவது மேற்கத்தைய சாமுராய் என்ற பெருமையைப் பெற்றார்.

பிறப்பு
-------

வில்லியம் ஆடம்சு இங்கிலாந்தின் கென்ட் மாவட்டத்தில் உள்ள சில்லிங்காம் என்ற சிற்றூரில் பிறந்தவர். சில்லிங்காமில் உள்ள தூய மரிய மதலேனாள் ஆலயத்தில் 24 செப்டம்பர் 1564 அன்று திருமுழுக்கு பெற்ற இவரது திருமுழுக்குப் பதிவே இவர் மெட்வேயில் பிறந்தார் என்பதற்கு உள்ள ஒரே சான்று.

வில்லியம் ஆடம்சுக்கு தோமாசு என்ற ஒரு சகோதரர் இருந்தார். அவர் மகு மற்றும் டி கார்டசு போன்ற கப்பல்களில் பணியாற்றி, வட அமெரிக்க பசிபிக் பெருங்கடலில் இறந்தார்.

இளமைப்பருவம்
------------

வில்லியம் ஆடம்சின் தந்தை ஜான் இறந்தபின், தனது 12 வது வயதில் தேம்சு நதிக்கரையில் உள்ள லைம்கவுசு என்ற இடத்தில் நிக்கோலாசு டிக்கினசு என்பவரின் கப்பல் கட்டுமானத் தளத்தில் பயிற்சியாளராகச் சேர்ந்து, தன் 24 வயது வரை இங்கு பணியாற்றினார்.

வில்லியம் ஆடம்சு, ஆகத்து 1589 இல் மேரி கைன் என்பவரை ஃடெபினி ஆலயத்தில் வைத்து திருமணம் செய்தார். இவர்களுக்கு டெலிவரன்சு என்ற மகளும், ஒரு மகனும் என இரு குழந்தைகள் இருந்தனர்.

ஆடம்சுக்கு ஓயுக்கி என்று ஒரு சப்பானிய மனைவியும் இருந்தார்.

மேற்கோள்கள்
-----------

1. ↑  Barreveld, Dirk (2001). *The Dutch discovery of Japan : the true story behind James Clavell's famous novel Shogun*. San Jose etc: Writers Club Press. பன்னாட்டுத் தரப்புத்தக எண்:978-0-595-19261-8.
2. ↑  Corr, William (1995). *Adams the pilot : the life and times of Captain William Adams, 1564-1620*. Folkestone, Kent: Japan Library. பக். 12. பன்னாட்டுத் தரப்புத்தக எண்:978-1-873410-44-8.

வெளியிணைப்புகள்
---------------

1. மரியா மதலேனாள் ஆலயம் - சில்லிங்காம், கென்ட் பரணிடப்பட்டது 2012-02-20 at the வந்தவழி இயந்திரம்
2. ஃடெபினி ஆலயம், இலண்டன்
**முனைவர் தி. சத்தியமூர்த்தி** (**Dr T. Satyamurthi**) (பிறப்பு:1946) தமிழ்நாட்டின் புகழ்பெற்ற கோயில் நகரமான சிதம்பரம் நகரைச் சேர்ந்தவர். அவரது தந்தை தியாகராஜன், ஒரு சுதந்திரப் போராளியாக இருந்ததால், நூற்பு உட்பட பல சுதேசி கைவினைப் பயிற்சிகளில் சத்தியமுர்த்திக்கு பயிற்சி அளித்தார். குரு சிதம்பரம் நடேசா சாஸ்திரிகளின்ன் கீழ் பாரம்பரிய முறைகளில் யஜூர் வேத மந்திரத்தை கற்றார். இயற்பியலில் இளங்கலைப் பட்டம் பெற்ற பிறகு அண்ணாமலைப் பல்கலைக்கழகத்தில் சமஸ்கிருத இலக்கியத்தில் முதுகலை பட்டம் பெற்றார். டாக்டர் சி.வி.வெங்கடேசனின் வழிகாட்டுதலின் கீழ் பண்டைய தர்ம சாத்திரங்களில் அவர் தனது ஆராய்ச்சியைத் தொடர்ந்தார். மேலும் இவர் முனைவர் பட்டத்திற்கான *முன் புராணகால இலக்கியங்களில் தர்மத்தின் கருத்து பரிணாமம்* என்பது குறித்து இந்தியத் தொல்லியகத்தில் தனது ஆய்வறிக்கையை சமர்ப்பித்தார். மேலும் இந்தியத் தொல்லியல் ஆய்வகத்தில் டாக்டர் சிவராமமூர்த்தி மற்றும் கே. வி. சௌந்தரராஜன் ஆகியோரின் கீழ் படிமவியல் (iconography) மற்றும் கலை ஆகியவற்றில் பயிற்சி பெற்றார். 1970-ஆம் ஆண்டில் இந்தியத் தொல்பொருள் ஆய்வகத்தின் கீழ் உள்ள அருங்காட்சியகக் கிளையில் பாதுகாப்பாளராக நியமிக்கப்பட்டார்.

இவர் தில்லி செங்கோட்டை, கஜுராஹோ, ஹளேபீடு, புராணா கிலா மற்றும் பத்மநாபுரம் அருங்காட்சியகங்களை சீரமைத்தார். இந்தியத் தொல்லியல் ஆய்வகத்தில் தொல்பொருள் ஆய்வாளராக பதவி உயர்வு பெற்ற சத்தியமூர்த்தி, வதோதரா, புவனேஸ்வர், திருச்சூர் மற்றும் சென்னை வட்டங்களில் தனது திறனை பதிவு செய்தார். அயல் பணியியல் இவர் இயக்குநராக கேரள அரசின் தொல்பொருள் துறையை மறுசீரமைத்தார். அவர் இந்தியத் தொல்லியல் ஆய்வகத்தின் கண்காணிப்பாளர் பதவியில் இருந்த போது பங்கேற்ற தொல்பொருள் அகழ்வாராய்ச்சிகளில் குறிப்பிடத்தக்கது, மதுராவில் உள்ள கிருஷ்ண ஜென்மபூமி, புராணா கிலா மற்றும் அயோத்தி ஆகியவை குறிப்பிடத்தக்கவை ஆதிச்சநல்லூர் தொல்லியல் களம் மற்றும் சாளுவன்குப்பம் ஆகும்.

இவர் சென்னை வட்ட இந்தியத் தொல்லியல் ஆய்வகத்தின் கண்காணிப்பாளராக இருந்த போது ஆதிச்சநல்லூர் தொல்லியல் கள்த்தில் 2004 - 2005 ஆண்டுகளில் அகழாய்வுப் பணி மேற்கொண்டார். 600 சதுர மீட்டர் பரப்பளவிற்குள் நடத்தப்பட்ட இந்த ஆய்வின்போது, 178 முதுமக்கள் தாழிகள் தோண்டி எடுக்கப்பட்டன. பல பானைகளில் மடக்கிவைக்கப்பட்ட நிலையில் புதைக்கப்பட்ட மனிதர்களின் முழு எலும்புக்கூடுகள் கிடைத்தன. இந்த ஆய்வை நடத்திய தி. சத்யமூர்த்தி அடுத்த ஆண்டே பணி ஓய்வு பெற்றுவிட, ஆதிச்சநல்லூர் அகழாய்வு தொடர்பான அறிக்கை எழுதப்படாமலேயே இருந்தது.

இந்தியத் தொல்லியல் ஆய்வகத்தின் கண்காணிப்பாளர் பதவியிலிருந்து ஓய்வு பெற்ற பிறகு சத்தியமூர்த்தி, தஞ்சாவூர் பெரிய கோயிலின் இருண்ட அறைகளின் சோழ சுவரோவியங்களை மின்னணு முறையில் ஆவணப்படுத்தினார். மேலும் சிதம்பரம் நடராஜர் கோயிலின் கட்டிடக்கலை உட்பட ஐந்து நூல்களை எழுதியுள்ளார். இவர் இலங்கை அரசின் அழைப்பின் பேரில், மாதோட்டம் எனும் ஊரில் இடிந்து விழுந்த திருக்கேதீச்சரம் கோவிலை மீண்டும் கட்டியெழுப்ப திட்டம் தீட்டி வழங்கினார்.

மேற்கோள்கள்
-----------

1. ↑  Much more than stone
2. ↑  ஆதிச்சநல்லூர் அகழாய்வு முடிவுகள்
3. ↑  "T. Sathyamurthy, Superintending Archaeologist, (retired)". 2021-04-19 அன்று மூலம் பரணிடப்பட்டது. 2021-04-19 அன்று பார்க்கப்பட்டது.

வெளி இணைப்புகள்
---------------

* Dr T. Satyamurthi on Adichchanallur: Rea's Excavation to Re-excavation
**கிருன்னிசா ஏ.** (Khyrunnisa A.) இந்திய சிறுவர் புனைகதை இலக்கிய எழுத்தாளர், பேச்சாளர், கல்வியாளர் மற்றும் கட்டுரையாளர் ஆவார். பட்டர்ஃபிங்கர்ஸ்' என்ற வரைகதை கதாப் பாத்திரத்தை உருவாக்கியவர்.  இந்த பாத்திரம் முதலில் இந்திய குழந்தைகள் இதழான *டிங்கிளில் வெளிவந்தது*

பெரியவர்களுக்கான இவரது முதல் புத்தகம் 31 ஜூலை 2019 அன்று வெளிவந்தது. *டன்க் இன் சீக்:தெ ஃபன்னி சைட் ஆஃப் லைஃப்* என்ற தலைப்பில், நவீன நகர்ப்புற பெண்ணின் அனுபவங்களை நகைச்சுவையாக எடுத்துக் காட்டும்ம் இந்தப் புத்தகம் வெஸ்ட்லேண்ட் பதிப்பகத்தால் வெளியிடப்பட்டுள்ளது.

*ஸ்காலஸ்டிக் பதிப்பகம் வெளியிட்ட தி லிசார்ட் ஆஃப் ஓஸ் மற்றும் பிற கதைகள்* என்ற தலைப்பில் இளம் வாசகர்களுக்கான விலங்குக் கதைகள் புத்தகங்கள் ஒரே நேரத்தில் வெளிவந்தன.

பிப்ரவரி 2021 இல், *பேபி மற்றும் டப்டப்* நூல் வெளியானது. இது ஒரு பையன், ஒரு நாய் மற்றும் ஒரு குழந்தைக்கு இடையிலான உறவைப் பற்றிய ஒரு வேடிக்கையான புதினம் ஆகும்.

தனிப்பட்ட வாழ்க்கை
------------------

கிருன்னிசாவின் பெற்றோர்களான ஏ.ஆர். பிஜ்லி மற்றும் ஆயிஷா பிஜ்லி ஆகியோர் திருவனந்தபுரத்தில் குடியேறினர்.

கல்வி
-----

கிருன்னிசா தனது பள்ளிப் படிப்பை ஹோலி ஏஞ்சல்ஸ் கான்வென்ட் திருவனந்தபுரத்திலும், ஆல் செயிண்ட்ஸ் கல்லூரியில் இளங்கலையும் திருவனந்தபுரம் , கேரள பல்கலைக்கழகத்தில் முதுகலை பட்டப்படிப்பு மற்றும் எம் பில் பட்டங்களைப் பயின்றார்.கேரள பல்கலைக் கழக அளவில் ஆங்கில இளங்கலைப் பட்டத்தில் மூன்றாவது இடம் பிடித்தார்.

நூலியல்
-------

### குழந்தைகள் புத்தகங்கள்

#### *பட்டாம்பூச்சிகள்*

* *அஃப்கோர்ஸ் இட்ஸ் பட்டர்ஃபிங்கர்ஸ்!* (2018)
* *ரன், இட்ச் பட்டர்பிங்கர்ஸ் அகைன் !* (2017)
* *தெ மிஸ் அட்வன்சர்ஸ் அகைன்* (2016)
* *கிளீன் பவுல்ட் , பட்டர் பின்கர்ஸ்!*(2015)
* *கோல், பட்டர்ஃபிங்கர்ஸ்!* (2012)

மேற்கோள்கள்
-----------

1. ↑  "Khyrunnisa A – Penguin India" (in en-US). *Penguin India*. Archived from the original on 2017-07-28. .
2. ↑  Nagarajan, Saraswathy (2019-07-26). "Author Khyrunnisa A has two different books ready for release" (in en-IN). *The Hindu*. .
3. ↑  Nagarajan, Saraswathy (2019-07-26). "Author Khyrunnisa A has two different books ready for release" (in en-IN). *The Hindu*. .
4. ↑  "Baby and Dubdub seaking tiger - Google Search". *www.google.com*. 2021-02-24 அன்று பார்க்கப்பட்டது.
5. ↑  "LITERATURE: Author Profile – Khyrunnisa A – Trivandrum News". *www.yentha.com* (ஆங்கிலம்). 2017-11-07 அன்று மூலம் பரணிடப்பட்டது. 2017-06-28 அன்று பார்க்கப்பட்டது.

வெளி இணைப்புகள்
---------------

* அதிகாரப்பூர்வ வலைத்தளம்
* பெங்குயின் இந்தியாவில் கிருன்னிசா ஏ
**தி. சு. சதாசிவம்** (மார்ச் 15, 1938 - பெப்ரவரி 5, 2012) தமிழக எழுத்தாளரும், மொழிபெயர்ப்பாளரும், நடிகரும் ஆவார். கலை, இலக்கியம், முற்போக்கு அரசியல் இயக்கங்கள் என்று பல துறைகளில் அறியப்பட்டவர். பல திரைப்படங்களிலும், பத்துக்கு மேற்பட்ட தொலைக்காட்சித் தொடர்களிலும் குணச்சித்திரப் பாத்திரங்களில் நடித்திருக்கிறார். 1997-இல் சாரா அபுபக்கரின் சந்திரகிரி ஆற்றங்கரையில் என்ற புகழ்பெற்ற கன்னடப் புதினத்தை மொழிபெயர்த்ததற்காக சாகித்திய அகாதமி விருது வழங்கப்பட்டது.

வாழ்க்கைக் குறிப்பு
-------------------

சதாசிவம் தமிழ்நாடு, திருப்பத்தூரில் பிறந்தார். இந்தியன் டெலிபோன் இண்டஸ்ட்ரீஸ் நிறுவனத்தில் பணிபுரிந்ததால் தம் வாழ்க்கையின் பெரும்பகுதியை பெங்களூரில் கழித்தார். அவருக்கு மனைவியும் இரு மகன்களும் ஒரு மகளும் உள்ளனர்.

மொழிபெயர்ப்புத் துறையில்
------------------------

கன்னடம், மலையாளம், ஆங்கிலம், இந்தி எனப் பல மொழிகளில் இருந்து 25க்கு மேற்பட்ட அவரது மொழிபெயர்ப்புகள் தமிழில் நூல்களாக வெளிவந்திருக்கின்றன. யூ. ஆர். அனந்தமூர்த்தி, சிவராம காரந்த், மொகல்லி கணேஷ், சந்திரசேகர கம்பார், லங்கேஷ் போன்ற முக்கியமான கன்னட எழுத்தாளர்கள், பெர்டோல்ட் பிரெக்ட், அகிரா குரசோவா போன்ற பன்னாட்டு ஆளுமைகளின் படைப்புகளைச் சதாசிவம் தமிழுக்கு அறிமுகப்படுத்தியிருக்கிறார்.

திரைப்படத் துறையில்
-------------------

கடந்த 15 ஆண்டுகளாக அவர் நடிப்பிற்குத் தம்மை அர்ப்பணித்துக்கொண்டார். பல திரைப்படங்களில் குணச்சித்திரப் பாத்திரங்களிலும் பத்துக்கு மேற்பட்ட தொலைக்காட்சித் தொடர்களில் முன்னணி கதாபாத்திரங்களில் ஒருவராகவும் நடித்திருக்கிறார். மர்மதேசம், விடாது கருப்பு, அண்ணாமலை, கோலங்கள் உள்ளிட்ட பிரபல தொடர்களில் அவர் முக்கியமான பாத்திரங்களில் நடித்தார்.

சமூக சேவை
---------

சதாசிவம் இடதுசாரி கலை-இலக்கிய வட்டங்களிலும் தமிழ்த்தேசிய, தலித் இயக்கங்களிலும் முனைப்புடன் பங்கேற்றார்.

எழுதிய சில நூல்கள்
------------------

* ரஷோமான் (மொழிபெயர்ப்பு, 2007)
* தலித் இலக்கியத்தின் போக்கும், வளர்ச்சியும் (2003)
* ஒரு கிராமத்தின் சித்திரம்
* அகிரா குரோசவா
* காலச்சிற்பியின் கைகளில் (மலையாள மொழிபெயர்ப்பு)
* சம்ஸ்காரா (கன்னடப் புதினம், மொழிபெயர்ப்பு)
* அந்தரத்தில் நின்ற நீர்
* திருசம்பிகை (1998)
* தாழம்பூ: தலித் சிறு கதைகள் (2002)
* கர்வாலோவின் தேடல் (2008)
* தண்ணீர் சந்தைக்கல்ல மக்களுக்கே (2005)
* கடவுளின் குறும்புகள் (2008)
* சோமனின் உடுக்கை

விருதுகள்
---------

* சாகித்ய அகாதமி விருது
* திருப்பூர் தமிழ்ச் சங்க விருது (1998)
* நல்லி திசை எட்டும் விருது (2006)
* நெய்வேலி புத்தக விழா அமைப்பு அளித்த வாழ்நாள் சாதனை விருது (2007)
இயற்கையிலும் வாகனங்களிலும் இருக்கும் வெவ்வேறு வகை காற்றிதழ்களுக்கான எடுத்துக்காட்டுகள்
**காற்றிதழ்** (*Airfoil* (அ) *Aerofoil*) என்பது இறக்கை அல்லது அலகின் (உந்தி, சுற்றகம், சுழலி) பாய்மரப்படகின் பாய் ஆகியவற்றின் குறுக்குவெட்டுத் தோற்றம் ஆகும்.

காற்றிதழ் வடிவிலான திடப்பொருள் ஒரு பாய்மத்தில் செல்லும்போது காற்றியக்க விசைகளை உருவாக்குகிறது. அவ்விசைகளுள் முக்கியமானது, பொருள் செல்லும் திசைக்கு செங்குத்தாக செயல்படும் ஏற்றம் ஆகும். இயக்கதிசைக்கு இணையாக, ஆனால் எதிர்திசையில், செயல்படும் விசை இழுவை எனப்படும். குறையொலிவேக பறத்தலில் பயன்படும் காற்றிதழ்களின் பொதுவான பண்புகள்: மொழுக்கட்டையான தலைப்புமுனையும் கூரான பின்விளிம்பும் கொண்டிருக்கும், மேலும் பெரும்பாலான நேரங்களில் சமச்சீரற்ற விற்சாய்வும் கொண்டிருக்கும். இதேபோன்ற குணங்களோடு நீரை இயங்கு பாய்மமாகக் கொண்ட இதழ்கள் நீரிதழ்கள் எனப்படும்.

காற்றிதழில் உருவாகும் ஏற்றம், காற்றிதழின் தாக்குகோணம் மற்றும் வடிவத்தைப் பொறுத்தது. காற்றிதழை காற்றோட்டத்துக்கு ஒரு குறிப்பிட்ட கோணத்தில் அமையும்போது, காற்றிதழ் காற்றோட்டத்தை விலக்கி விடுகிறது. அதனால் காற்றின் விலக்க திசைக்கு நேரெதிர்த்திசையில் காற்றிதழின்மீது விசை ஏற்படுகிறது. அவ்விசை காற்றியக்க விசை எனப்படுகிறது, அதனை இருகூறுகளாக பிரிக்கலாம்: ஏற்றம், இழுவை. பெரும்பான்மையான காற்றிதழ்கள் ஏற்றவிசையை உருவாக்குவதற்கு நேர்மறை தாக்குகோணங்கள் தேவைப்படும், ஆனால் விற்சாய்வுடை காற்றிதழ்கள் சுழிய தாக்குகோணத்திலும் ஏற்றத்தை உருவாக்கும். இவ்வாறு காற்றிதழின் அருகாமையில் காற்றோட்டம் விலகிச் செல்வதால் வளைந்த சீர்வரிகள் உண்டாகின்றன, அதனால் காற்றிதழின் ஒரு பக்கம் குறைந்த அழுத்தமும், மற்றொரு பக்கம் அதிக அழுத்தமும் ஏற்படுகிறது. இந்த அழுத்த வேறுபாட்டோடு திசைவேக வேறுபாடும் ஏற்படுகிறது, பெர்னூலி தத்துவத்தின்படி, எனவே காற்றிதழைச் சுற்றி ஏற்படும் பாய்வுப்புலத்தில் மேற்புறம் சராசரி திசைவேகம் அதிகமாகவும் கீழ்ப்பக்கம் சராசரி திசைவேகம் குறைவாகவும் இருக்கும். இதனால் ஏற்படுகின்ற ஏற்றத்தை மேல்/கீழ் பக்கங்களுக்கிடையேயான திசைவேக வேறுபாட்டை வைத்தே சுழற்சி (பாய்ம இயக்கவியல்)|சுழற்சி மற்றும் குட்டா-ஜோகோவ்ஸ்கி தேற்றம் ஆகியவற்றின் மூலம் கணக்கிடலாம், காற்றிதழைச் சுற்றி அழுத்தத்தைக் கணக்கிடத் தேவையில்லை.

உசாத்துணைகள்
------------

* Anderson, John, D. *Fundamentals of Aerodynamics*. McGraw-Hill. .
* Desktopaero பரணிடப்பட்டது 2007-02-22 at the வந்தவழி இயந்திரம்
* University of Sydney, Aerodynamics for Students
[*தொடர்பிழந்த இணைப்பு*]
* George Batchelor. *An Introduction to Fluid Dynamics*. Cambridge UP. பக். 467–471.

வெளியிணைப்புகள்
---------------

விக்கிமீடியா பொதுவகத்தில்,  
 ***காற்றிதழ்கள்***   
என்பதின் ஊடகங்கள் உள்ளன. 

* UIUC Airfoil Coordinates Database பரணிடப்பட்டது 2010-01-17 at the வந்தவழி இயந்திரம்
* Database with airfoils பரணிடப்பட்டது 2012-06-29 at the வந்தவழி இயந்திரம்
* Airfoil & Hydrofoil Reference Application பரணிடப்பட்டது 2011-01-09 at the வந்தவழி இயந்திரம்
* The Joukowski Airfoil
* Chard Museum பரணிடப்பட்டது 2016-01-05 at the வந்தவழி இயந்திரம் The Birth of Powered Flight.
* FoilSim An airfoil simulator from NASA.
**செரில் காரா சாண்டுபெர்கு** (/ˈsændbərɡ/; பிறப்பு ஆகத்து 28, 1969), ஓர் அமெரிக்க நுட்ப நிருவாகியும் செயற்பாட்டாளரும் எழுத்தாளரும் ஆவார். இவர் **முகநூல்** நிறுவனத்தின் முதன்மைச் செயற்பாட்டு அலுவலரும் லீன்இன்.ஆர்கு ( அல்லது லீன் இன் அறக்கட்டளை) தளத்தின் நிறுவனரும் ஆவார். சூன் 2012 இல், முகநூலின் இயக்குநர்கள் குழுவுக்குத் தேர்ந்தெடுக்கப்பட்டார். இவ்வாறு முகநூல் இயக்குநர் குழுவுக்குத் தேர்ந்தெடுக்கப்பட்ட முதல் பெண் இவரே. முகநூலில் சேரும் முன்னர் கூகுளின் உலகளாவிய இணைய விற்பனை மற்றும் செயற்பாடுகள் பிரிவின் துணைத் தலைவராகப் பணியாற்றினார். கூகுளின் இலாப நோக்கற்ற  கூகுள்.ஆர்கு சேவை அமைப்பை உருவாக்குவதிலும் பங்காற்றினார். கூகுளில் பணியாற்றுவதற்கு முன்பு ஐக்கிய அமெரிக்க கருவூலச் செயலாளரான இலாரன்சு சம்மர்சின் முதன்மை அலுவலராகவும் இருந்தார்.

2012 இல், தைம் இதழ் ஆண்டுதோறும் வெளியிடும் உலகின் 100 செல்வாக்கு மிக்கோர் பட்டியலில் இடம்பெற்றார். சூன் 2015 நிலவரப்படி, முகநூல் மற்றும் பிற நிறுவனங்களில் உள்ள அவரது பங்குகளின் மதிப்பு அடிப்படையில், செரில் அமெரிக்க தாலர் ஒரு பில்லியனுக்கும் மேற்பட்ட மதிப்பு மிக்கவராக இருக்கலாம் என்று கணிக்கப்பட்டுள்ளது.

மேற்கோள்கள்
-----------

1. ↑  "Weddings/Celebrations; Sheryl Sandberg, David Goldberg". *The New York Times*: p. Style. April 18, 2004. .
2. ↑  Kent, Muhtar (April 18, 2012). "Sheryl Sandberg - The 100 Most Influential People". *டைம்*. Archived from the original on ஆகஸ்ட் 17, 2013. .
3. ↑  de Jong, David (January 21, 2014). "Sheryl Sandberg Becomes One of Youngest U.S. Billionaires". *Bloomberg L.P.*. .
4. ↑   Sandberg Sheryl Insider Trading
**காற்றாலைக்கொள்கை**

பூமியின் மேற்பரப்புடன் ஒப்பிடுகையில் காற்று நகர்ந்து கொண்டிருப்பதால் அது ஒரு வகையான சக்தியைக் கொண்டுள்ளது. காற்றாலையானதுää காற்றின் வேகத்தைக் குறைத்து அதனுடைய சக்தியில் சிறிதைப்பெற்றுக் கொள்கிறது. பின்னர்ää காற்று சக்தியை இயந்திர ஆற்றலாக மாற்றுகிறது.

காற்று இயக்கவியல் கொள்கைகள்
---------------------------

காற்றாலை செயல்பாட்டில் இரண்டு இயக்கவியல் கொள்கைகள் பயன்படுத்தப்பட்டுள்ளன. அவை தூக்கும் மற்றும் இழுக்கும் இயல்புகள் ஆகும்.

காற்று இயந்திரங்களின் வகைகள்
----------------------------

### 1.படுக்கை வச-அச்சு காற்று இயந்திரம்

இவ்வகையில் சுழலும் அச்சானது காற்று வீசும் திசைக்கு நேராகவும்ää நிலத்திற்கு நேராகவும்; இருக்கும். படுக்கைவச நீள் உருளையில் இரண்டு அல்லது அதற்கு மேற்பட்ட காற்று இயக்கவியல் தகடுகள் மாட்டப்பட்டு இருக்கும்.படம் 1ல் காட்டப்பட்டுள்ள காற்று இயந்திரம் கிராமப்புறங்களில் உபயோகத்திற்கு ஏற்ற சிறியதொரு படுக்கை வச அச்சு டர்பைன் ஆகும்.

### 2.நேரச்சு காற்று இயந்திரங்கள்

இவ்வகையில் சுழலும் அச்சானது காற்றும் வீசும் திசைக்கும் நிலத்திற்கும் செங்குத்தான திசையில் அமையும்.இந்த ஆலை நேராக அமைக்கப்பட்ட தண்டின் மேல்ääநெளிக்கப்படாத காற்றாடி பிளேடுகளையும்ää பிளேடுகளின் மையப்புள்ளியில் அமையும் குறுக்கு சட்டத்தையும் கொண்ட வடிவில் அமைந்திருக்கும்.மிக நன்கு அறியப்பட்ட நேரச்சு ரோடார் ஒரே வடிவுள்ள இரண்டு அரை உருளைகளுடன் தங்களது அச்சு நேரானதாகவும் கொண்டிருக்கும்
மனிதச் சூழ்நிலைமண்டலமொன்றின் வான்வழிப் பார்வை. சிக்காகோ நகரம்.
**மனிதச் சூழல் மண்டலம்** (Human ecosystem) என்பது, மனித சமுதாயங்களின் சூழலியல் அம்சங்களை ஆய்வு செய்வதற்காக, சூழலியல் மானிடவியலாளராலும், பிற அறிஞர்களாலும் பயன்படுத்தப்படும் சிக்கலான முறைமை ஆகும். இது குறிப்பிட்ட சூழலுடன் தொடர்புடைய பொருளியல், சமூக-அரசியல் அமைப்புக்கள், உளவியற் காரணிகள், இயற்பியற் காரணிகள் என்பவற்றை உள்ளடக்குகின்றது.

மனிதச் சூழல் மண்டலம் எனும்போது இது ஒரு வீடு போன்ற சிறிய அலகையோ அல்லது பெரிய ஒரு நாட்டையோ கருத்துக்கு எடுக்கலாம். இவை மேற் சொன்னவாறு வரையறுக்கப்பட்டுத் தனித்தனியாக விளக்கப்படலாம் ஆயினும், மனிதச் சூழல் மண்டலங்கள் தனித்தனியாக இயங்குவதில்லை. அவை எல்லாச் சூழல் மண்டலங்களையும் இணைக்கும், மனித மற்றும் சூழலியற் தொடர்புகளைக் கொண்டதொரு சிக்கலான வலையமைப்பின் வழியாக ஊடுதொடர்புகளைக் கொண்டிருக்கின்றன.

சூழலியல், மானிடவியல், சமூகவியல், தத்துவம், அரசறிவியல், உளவியல் போன்ற துறைகளுடன் தொடர்புகளைக் கொண்டுள்ள மனிதச் சூழல் மண்டலம் என்னும் கருத்துரு, மனிதர்கள் ஊடுதொடர்புகளைக் கொண்டுள்ள சிக்கலான தொடர்பு முறைமைகளைப் புரிந்துகொள்ள முயல்கிறது. மனிதச் சூழல் மண்டலம் தொடர்பான பெரும்பாலான பகுப்பாய்வுகள் உயிரியல், சமூக-பண்பாடு, சூழல் என்பவை சார்ந்த குறிப்பிட்ட சூழல்களின்மீதே கவனம் செலுத்துகின்றன.
***சனந்தா*** (*Sananda*) (IPA: [SHAA-non-DA]) என்பது இந்தியாவின் கொல்கத்தாவில் ஏ.பி.பி. குழுமத்தால் வெளியிடப்படும் பெங்காலி இருவாரங்களுக்கு ஒருமுறை வெளியாகும் பெண்கள் இதழ் ஆகும். வழக்கமாக ஒவ்வொரு மாதமும் 15 மற்றும் 30 தேதிகளில் இந்த இதழ் வெளியாகும்.

வரலாறு மற்றும் சுயவிவரம்
------------------------

*சனந்தா* இதழ் 1986ஆம் ஆண்டு வெளியிடப்பட்டது. இந்த இதழின் முதல் மலர் 31 சூலை 1986இல் வெளிவந்தது. இந்த இதழ் வெளியான உடனே மக்களிடம் வரவேற்பினைப் பெற்றது. இந்த இதழ் பெங்காலி மொழியில் அச்சிடப்படுகிறது. இந்த இதழ் 30,000 பிரதிகளை இலக்காகக் கொண்டிருந்தது. ஆனால் முதல் இதழின் விற்பனை 75,000 ஆக உயர்ந்தது. இதை முதலில் தொகுத்தவர் அபர்ணா சென் ஆவார். இவருக்குப் பிறகு மதுமிதா சட்டோபாத்யாய் 2005இல் இந்த இதழின் தலைமை ஆசிரியராகப் பொறுப்பேற்றார். இதே ஆண்டு சனந்தா இதழ் தன் ஒடியா பதிப்பைத் தொடங்கியது.

மேற்கோள்கள்
-----------

1. 1 2  "Sananda Magazine". *Magzter*. 16 June 2015 அன்று பார்க்கப்பட்டது.
2. 1 2 3 4  Pritha Mitra (12 December 2005). "Bengali magazine 'Sananda' to don a new look". *Afaqs*. .
3. 1 2  Amrita Madhukalya (19 July 2015). "Of recipes and G-spots: On India's 'magazine era'". *dna*.. பார்த்த நாள்: 25 September 2016.
4. ↑  Subroto Sengupta (25 January 2005). *Brand Positioning: Strategies for Competitive Advantage*. Tata McGraw-Hill Education. பக். 68. பன்னாட்டுத் தரப்புத்தக எண்:978-0-07-058159-3. .

வெளி இணைப்புகள்
---------------

* அதிகாரப்பூர்வ இணையதளம்
கீழைநாட்டுவியல் நூலகம் 
 கட்டிடக்கலை மையம் 
 மாவட்ட நீதிமன்றத்தின் இரட்டை பூங்காக்கள் 
**கிருட்டிணராச சாலை (Krishnaraja Boulevard)** என்பது இந்தியாவின் கருநாடக மாநிலத்தில் உள்ள மைசூர்நகரத்தின் ஒரு முக்கியமான சாலையாகும்.

அமைவிடம்
--------

கிருட்டிணராச சாலை மைசூரின் தெற்குப் பகுதியில் சரசுவதிபுரம் மற்றும் பல்லால் வட்டம் ஆகியவற்றுக்கிடையே அமைந்துள்ளது.

வரலாறு
------

மைசூர் நகரத்தின் வரலாற்று வீதிகளில் ஒன்றாக கிருட்டிணராச சாலையும் கருதப்படுகிறது. இது இருபுறமும் கம்பிவேலி அமைக்கப்பட்டு பூக்கும் மரங்கள் நடப்பட்டு பராமரிக்கபட்டு வருகிறது

தற்போதைய நிலை
-------------

சமீபத்தில் இந்தச் சாலை அரசு அதிகாரிகளால் புறக்கணிக்கப்பட்டு, மக்கள் அதை வாகனங்களை நிறுத்தும் இடமாக பயன்படுத்தத் தொடங்கியுள்ளனர்.

வரலாற்று கட்டிடங்கள்
--------------------

கீழைநாட்டுவியல் நூலகம், மகாராஜாவின் கல்லூரி மற்றும் துணை ஆணையர் அலுவலகம், மாவட்ட நீதிமன்ற வளாகம், அர்சு உறைவிடப் பள்ளி, கட்டிடக்கலை கல்லூரி மற்றும் யுவராஜாவின் கல்லூரி போன்ற பல வரலாற்று கட்டிடங்கள் இந்த இரட்டைச் சாலையில் அமைந்துள்ளன. *கிராபோர்டு ஹால்* என்று அழைக்கப்படும் மைசூர் பல்கலைக்கழகத்தின் பிரதான அலுவலகமும் இங்கே அமைந்துள்ளது.

சாலையின் நீளம்
--------------

இந்தச் சாலை பல்லா வட்டத்திற்கு அருகிலுள்ள ஒரு பாலத்தின் சந்திப்பில் இருந்து வடக்குப் பக்கத்தில் அன்சூர் சாலையில் முடிவடைகிறது. பிரபல பாரம்பரிய நிபுணர் பேராசிரியர் என்.எஸ்.ரங்கராஜுவின் கூற்றுப்படி, நகர சபையால் அதன் பாரம்பரிய மதிப்புக்காக அடையாளம் காணப்பட்ட 15 சாலைகளில் இதுவும் ஒன்றாகும்.

பட தொகுப்பு
-----------

* நீதிமன்ற இரட்டைப்பூங்கா நீதிமன்ற இரட்டைப்பூங்கா
* சாமராசபுரம் இரயில் நிலையம்சாமராசபுரம் இரயில் நிலையம்
* தரைவிரிப்பு விற்பனையாளர்கள்தரைவிரிப்பு விற்பனையாளர்கள்
* மகாராஜாவின் கல்லூரிமகாராஜாவின் கல்லூரி
* நேத்ரதாமா சந்திநேத்ரதாமா சந்தி
* தரைவழிப் பாலம் சந்திதரைவழிப் பாலம் சந்தி
* யுவராஜாவின் கல்லூரியுவராஜாவின் கல்லூரி

மேலும் காண்க
------------

* மகாராஜாவின் கல்லூரி
* *கிராபோர்டு ஹால்*

குறிப்புகள்
-----------

1. ↑
2. ↑
3. ↑
4. ↑
5. ↑
6. ↑  "காப்பகப்படுத்தப்பட்ட நகல்". 2017-03-05 அன்று மூலம் பரணிடப்பட்டது. 2020-07-02 அன்று பார்க்கப்பட்டது.
**சனமாகி கியோங் கோயில்** (Sanamahi Kiyong Temple) அல்லது **சனாமாகி லைனிங்க்கோல்** என்பது **கங்கேலி** தெய்வமான இறைவன் இலெய்னிங்தூ சனமாகியின் கோயிலாகும். இது இந்தியாவின் மணிப்பூரின் கிழக்கு இம்பால் மாவட்டத்தில் நோங்மைச்சிங் மலையின் மலை உச்சியில் அமைந்துள்ளது.  இது பெரும்பாலும் மணிப்பூரின் மேற்கு இம்பால் மாவட்டத்தின் சனமாகி கோயிலுடன் குழப்பமடைகிறது.

முக்கியத்துவம்
--------------

இந்த கோயில் மாநிலத்தின் சுற்றுலா தலங்களில் ஒன்றாக விளங்குகிறது. தவிர, உரோங்மெய் நாகா மக்கள், ஜீலியாங்ராங் மக்கள், பிஷ்ணுபிரியா மணிப்பூரி மக்கள் மற்றும் உள்ளூர் மற்றும் வெளிநாடுகளில் இருந்து மணிப்புரியம் அல்லது மேதி மக்கள் உள்ளிட்ட சகாமிசத்தை பின்பற்றுபவர்களுக்கு இது ஒரு மத இடமாகும். ஒரு புனிதமான பூயாவில் (மேதி நூல்கள்), நோங்மைச்சிங் மலையின் மலையடிவாரத்தில் ஒரு பெரிய கோயில் புனிதப்படுத்தப்படும் என்று பல ஆண்டுகளுக்கு முன்பே சொல்லப்பட்டது. இப்போது, அது நிறைவேறியது. 
[  ]

மேற்கோள்கள்
-----------

1. ↑  "Sanamahi Kiyong to be inaugurated on June 8". *Imphal Times*. 2019-10-03 அன்று பார்க்கப்பட்டது.

வெளிப்புற தளங்கள்
-----------------

* SANAMAHI KIYONG TEMPLE | IMPHAL EAST DISTRICT, GOVERNMENT OF MANIPUR | India Sanamahi Lainingkol
* SANAMAHI KIYONG TEMPLE | IMPHAL EAST DISTRICT, GOVERNMENT OF MANIPUR | India
* Sanamahi Kiyong inaugurated – Manipur News
குரு நானக் (வலது) மற்றும் பாய் மர்தானா (இடது) ரபாப் உடன், c.1740 ஓவியம்
**ரபாபி** (Rababi) என்பது ரபாப் கருவியை வாசிப்பவரைக் குறிக்கப் பயன்படுத்தப்படும் சொல் ஆகும்.

சீக்கிய வழிபாட்டு பாரம்பரியத்தில், மூன்று வகையான இசைக்கலைஞர்கள் உள்ளனர். அவர்கள் முறையே, ராபிஸ், ராகிஸ் மற்றும் தாதிஸ் என்று அழைக்கப்படுகின்றனர். இவை அனைத்தும் சீக்கிய குருக்களின் காலத்தில் செழித்து வளர்ந்தன. இவர்களின் சந்ததியினர் அனைத்து 10 குருக்களுக்கும் ரபாபிகளாக இருந்தனர், இவர்கள் ரபாப் இசையை உயிர்ப்புடன் வைத்தனர்.

வரலாறு
------

கி.பி முதல் நூற்றாண்டின் இந்திய கோயில் கலை, காந்தார வீணையை சித்தரித்தது, இருப்பினும் இந்தியாவில் ரபாபின் மூதாதையர் அதே பெயரில் ஒரு வீணையை உருவாக்கினர். அது, பாரசீக கருவியாக இருக்கலாம் என்று சொல்லப்படுகிறது. அதன்பிறகு, ரபாப், அதன் பல்வேறு வடிவங்களில், மேற்கு, மத்திய, தெற்கு மற்றும் தென்கிழக்கு ஆசியா முழுவதும் பெருகியது. வட இந்தியாவின் ஹிந்துஸ்தானி பாரம்பரிய இசையில் ரபாப்கள் பயன்படுத்தப்படுகின்றன. 
குருநானக் சீக்கிய ரபாபி பாரம்பரியத்தை பாய் மர்தானாவை தனது துணையாக ஈடுபடுத்திக் கொண்டார்.  முஸ்லீம் பாடகர்கள் முன்பு *மிராசி* என்று அழைக்கப்பட்டனர், அவர்கள் ரபாபில் இசைத்ததால் 'நானக் *ரபாபி' என்று* பெயர் சூட்டப்பட்டனர்.  ரபாபிகளின் வரிசையில் கடைசியாக இருந்தவர் பாய் சந்த் ஆவார். கிபி 20 ஆம் நூற்றாண்டின் போது சீக்கிய கீர்த்தனையில் கருவியின் பயன்பாடு ஹார்மோனியத்தால் மறைந்துவிட்டது, ஆனால் அது புத்துயிர் பெற்றது.  சீக்கிய ரபாபிகள் 1947 ஆம் ஆண்டு இந்தியாவின் பிரிவினைக்கு முன் அமிர்தசரஸில் தொடர்ந்து கீர்த்தனைகளை வாசித்தனர், அதன் பிறகு ரபாபிகளில் பலர் பாகிஸ்தானாக மாறிய இடத்திற்கு குடிபெயர்ந்தனர்.  சீக்கிய ரபாப் பாரம்பரியமாக 'ஃபிராண்டியா' ரபாப் என்று அழைக்கப்படும் உள்ளூர் பஞ்சாபி வகையைச் சேர்ந்தது.     இருப்பினும் ஒரு சீக்கிய இசை பாரம்பர்யத்தில் வல்லுனரான பல்தீப் சிங் இந்த கதைக்கு சவால் விடுகிறார்.

சான்றுகள்
---------

1. ↑  "Interview: The daughter's case". *The Sunday Tribune*. 17 May 2009. 26 September 2020 அன்று மூலம் பரணிடப்பட்டது.
2. ↑  Kapoor, Jaskiran (10 February 2012). "Strings of Change". *Indian Express*. 5 March 2016 அன்று மூலம் பரணிடப்பட்டது.
3. ↑  "SGPC to revive 'gurbani kirtan' with string instruments in Golden Temple". *ThePrint* (ஆங்கிலம்). 2022-05-25. 2022-08-29 அன்று பார்க்கப்பட்டது.
4. ↑  Khalid, Haroon (20 April 2018). "Lost in Partition, the Sikh-Muslim connection comes alive in the tale of Guru Nanak and Bhai Mardana". *Dawn*. 21 April 2018 அன்று மூலம் பரணிடப்பட்டது.
5. ↑  "Rabab". *Sikh Musical Heritage - The Untold Story* (ஆங்கிலம்). 2021-11-28 அன்று மூலம் பரணிடப்பட்டது. 2022-08-18 அன்று பார்க்கப்பட்டது.
6. ↑  "Raj Academy | Rabab". *Raj Academy* (ஆங்கிலம்). 2022-08-18 அன்று பார்க்கப்பட்டது.
7. ↑  "Rabab". *SIKH SAAJ* (ஆங்கிலம்). 2022-08-18 அன்று பார்க்கப்பட்டது.
8. ↑  "Sikh Instruments-The Rabab". *Oxford Sikhs* (ஆங்கிலம்). 2022-08-18 அன்று பார்க்கப்பட்டது.
9. ↑  Khanna, Bharat (November 1, 2019). "Punjabi varsity's Firandia rabab helps revival of string instrument | Ludhiana News - Times of India". *The Times of India* (ஆங்கிலம்). 2022-08-18 அன்று பார்க்கப்பட்டது.
10. ↑  Singh, Baldeep (2012-06-27). "Rabab goes shopping…". *The Anād Foundation* (ஆங்கிலம்). 2022-08-18 அன்று பார்க்கப்பட்டது.
**செ. யோகநாதன்** (*Se. Yoganathan*, அக்டோபர் 1, 1941 - சனவரி 28, 2008) ஈழத்தில் குறிப்பிடத்தக்க எழுத்தாளர். பெருமளவு சிறுகதைகளையும் குறும்புதினங்களையும் எழுதியவர். புனை­வுகள், கட்­டு­ரைகள், மொழிப்­பெ­யர்ப்­புகள், குழந்தை இலக்­கியம் என தொன்னூறுக்கும் மேற்­பட்ட நூல்­களை இவர் எழுதியுள்ளார்.

வாழ்க்கைக் குறிப்பு
-------------------

யாழ்ப்பாணம், கொழும்புத்துறையைப் பிறப்பிடமாகக் கொண்ட யோகநாதன் பேராதனைப் பல்கலைக்கழகப் பட்டம் பெற்றவர். ஆரம்பத்தில் கண்டியில் ஆசிரியராகப் பணியாற்றி, பின்னர் இலங்கை நிர்­வாகச் சேவையில் தேர்ச்சி பெற்று மட்டக்களப்பு, பூநகரி ஆகிய இடங்களில் உதவி அரசாங்க அதிபராகப் பணியாற்றினார். மார்க்­சிய சித்­தாந்­தத்தால் பெரிதும் ஈர்க்கப்பட்டவர். 1980களில் தமிழ்நாடு சென்று அங்கு பதி­னாறு ஆண்­டுகள் வாழ்ந்து 1996 இல் இலங்கை திரும்பினார். இறுதியாக கொழும்பில் உள்ள எம். டி. குணசேனா நிறுவனம் தமிழ் நூல்கள் வெளியிடத் தொடங்கிய போது அதற்குப் பொறுப்பாளராகப் பதவி ஏற்றார்.

எழுத்துலகில்
------------

ஈழகேசரியின் மாணவர் மல­ருக்கு கவி­தைகள், கட்­டு­ரைகள் எழு­திப் பரி­சுகள் பெற்­றவர். 1962 இல் சிற்­பியின் கலைச்செல்வி இதழில் இவ­ரு­டைய முதற்­கதை வெளியானது. இதனை அடுத்து இவரது "மலர்ந்த நெடு நிலா" என்ற குறும் புதினமும் கலைச்செல்வி வெளியிட்டது.

பேராதனைப் பல்­க­லைக்­க­ழக மாண­வ­னாக இருந்த 1964 ஆம் ஆண்டில் இவரது பத்துச் சிறு­க­தைகளைக் கொண்ட *யோகநாதன் கதைகள்* சிறுகதைத் தொகுதி வெளி­வந்­தது. அஞ்­ச­லி இதழில் வெளிவந்த ஒளி­ ந­மக்கு வேண்டும் குறு­நாவல் 1974 இல் நூலாக வெளிவந்து இலங்கை சாகித்­திய மண்­டலப் பரி­சைப் பெற்றது. பல மொழிகளில் இது மொழிபெயர்க்கப்பட்டது. தமிழ்நாட்டில் வாழ்ந்த காலத்தில் தமிழக இதழ்களில் நிறைய சிறு­க­தை­க­ள், புதினங்கள், கட்­டு­ரை­க­ள் எழுதினார்.

விருதுகள்
---------

செ. யோக­நாதன் இந்­திய மத்­திய அரசின் பரிசு உட்­பட தமி­ழக அரசின் விரு­தினை நான்கு தட­வைகள் பெற்­றுள்ளார். உயர் இலக்­கிய விரு­தான இலக்­கியச் சிந்­தனை விரு­தி­னையும் நான்கு தட­வைகள் பெற்­றுள்ளார். இலங்கை சாகித்­திய விருது நான்கு தடவை கிடைத்­துள்­ளது.

1994 இல் இந்த நூற்­றாண்டின் ஈழத்துச் சிறு­க­தைகள் என்று ஒவ்­வொன்றும் 650 பக்­கங்கள் கொண்ட வெள்ளிப் பாத­சரம், ஒரு கூடைக் கொழுந்து ஆகிய இரண்டு தொகுதிகளை வெளியிட்டார்.

குழந்தை இலக்கியத்திலும் அதிக ஈடுபாடு காட்டிய செ.யோ அத்துறையில் பல நூல்களை எழுதியதுடன் மூன்று சிறுவர் சஞ்சிகைகளின் ஆசிரியராகவும் விளங்கினார். தமிழ்த் திரைப்படத்துறையிலும் ஈடுபாடு கொண்ட இவர் இணை இயக்குநராகவும் செயற்பட்டார்.

இவரது நூல்கள் சில
-----------------

* *யோகநாதன் கதைகள்* (சிறுகதைகள், 1964)
* *இருபது வருஷங்களும் மூன்று ஆசைகளும்* (குறுநாவல் தொகுதி)
* *ஒளி நமக்கு வேண்டும்* (ஐந்து குறுநாவல்கள், 1973)
* *காவியத்தின் மறுபக்கம்* (மூன்று குறுநாவல்கள், 1977)
* *வீழ்வேன் என்று நினைத்தாயோ?* (சிறுகதைகள், 1990)
* *அன்னைவீடு* (சிறுகதைகள், 1995)
* *கண்ணில் தெரிகின்ற வானம்* (சிறுகதைகள், 1996)
* *அசோகவனம்* (சிறுகதைகள், 1998)
* *அன்பான சிறுவர்களே....* (குழந்தைக் கதைகள், 2000)

மறைவு
-----

செ. யோகநாதன் 2008, சனவரி 28 திங்கட்கிழமை மாரடைப்பினால் தனது 66-வது அகவையில் காலமானார்.

உசாத்துணைகள்
------------

1. 1 2 3 4 5  *துயர்பகிர்தல்: செ. யோகநாதன்*, வீரகேசரி, அக்டோபர் 5, 2013
2. 1 2 3  ஈழ எழுத்தாளர் செ.யோகநாதன் மரணம், OneIndia Tamil, 31 சனவரி 2008

* எழுத்தாளர் செ.யோகநாதன் - சில நினைவலைகள் (கானா பிரபா)
* 'ஈழத்து முற்போக்கு படைப்பாளி' செ.யோகநாதன், கீற்று, 23 சூலை 2018

வெளி இணைப்புகள்
---------------

தளத்தில்  
செ. யோகநாதன் எழுதிய
 ***நூல்கள்*** உள்ளன.

* செ.யோகநாதன் நூல்கள்
தமிழர் தமிழ் இலக்கியப் பாடல்களை ஏட்டில் எழுதிப் பாதுகாத்துவந்தனர். அவற்றின் எண்ணிக்கை பல்கிவிட்டமையால் பாராயணம் செய்ய அவ்வப்போது அவரவர் விருப்பத்துக்கேற்ப, சிலபல பாடல்களைத் திரட்டித் தொகுத்துத் தனி நூலாகச் செய்துகொண்டனர். இப்படித் தோன்றியவையே **திரட்டு நூல்கள்**
.

சங்ககாலத்தில்
-------------

சங்ககாலத்தில் (கி.பி. இரண்டாம் நூற்றாண்டுக்கு முன்) அவ்வப்போது ஆங்காங்கே புலவர்கள் பாடிய பாடல்கள் எட்டுத்தொகை என்னும் பெயரிலும், பத்துபாட்டு என்னும் பெயரிலும் ஏழாம் நூற்றாண்டில் திரட்டப்பட்டுள்ளன. 

பதினெண்கீழ்க்கணக்கு என்னும் தொகுப்புப் பாடலும் 'நானாற்பது' என்னும் பெயரில் நான்கு நூல்களையும், 'ஐந்திணை' என்னும் பெயரில் ஐந்து நூல்களையும் திரட்டிக் காட்டியுள்ளது.

முத்தொள்ளாயிரம் நூலிலுள்ள பாடல்களும் திரட்டப்பட்டனவே.

இவை மிகப் பழங்காலத் திரட்டு நூல்கள்.

காலப்பாதையில் திரட்டு நூல்கள்
-----------------------------

* புறத்திரட்டு - 15ஆம் நூற்றாண்டு
* பெருந்திரட்டு (தத்துவராய சுவாமிகள் செய்த தேவாரத் திரட்டு) - 15ஆம் நூற்றாண்டு
* குறுந்திரட்டு (தத்துவராய சுவாமிகள் செய்த தேவாரத் திரட்டு) - 15ஆம் நூற்றாண்டு
* புறத்திரட்டுச் சுருக்கம் - 16ஆம் நூற்றாண்டு
* தேவாரத் திரட்டு (உமாபதி சிவாசிரியர் செய்தது) - 17ஆம் நூற்றாண்டு
* தனிப்பாடல் திரட்டு - 19ஆம் நூற்றாண்டு
**தமிழீழப் பெண்கள் எழுச்சி நாள்** தமிழீழத்தில் ஆண்டுதோறும் அக்டோபர் 10ம் நாளன்று எழுச்சி நாளாகக் கொண்டாடப்பட்டு வருகிறது. தமிழீழப் போராட்ட வரலாற்றிலே 1987இல் முதன் முதல் களத்தில் கொல்லப்பட்ட பெண் போராளியான இரண்டாம் லெப். மாலதியின் நினைவு நாளில் இது நினைவு கூரப்பட்டுவருகிறது.

1984 முதல் பெண்கள் ஆயுதப் போராட்டத்திற்குள் தம்மை இணைத்துக் கொண்டனர். தொடக்கத்தில் பெண்போராளிகள் ஆண்போராளித் தளபதிகளின் கீழ் செயற்பட்டாலும், 90களின் பிற்பகுதியில் தனித்துவமாக செயற்படும் வகையில் பெண்கள் படையணி புலிகளால் கட்டியெழுப்பப்பட்டது. பெண்போராளிகள் புலிகளின் அனைத்து விதமான கட்டமைப்புக்குள்ளும் உள்வாங்கப்பட்டனர். அவர்கள் இராணுவ படையணியாக மட்டுமல்லாது, தொழினுட்பத்துறை, பொறியியல்துறை, மருத்துவம், கடற்படை, அரசியல், நிர்வாகக்கட்டமைப்பிலும் ஆண்போராளிகளுக்கு நிகராகவே உள்ளனர்.

தமிழீழ போராட்ட வரலாற்றில் இருந்து பிரிக்கமுடியாத சக்தியாக பெண்போராளிகள் வளர்ந்துள்ளனர். 1987 ஒக்டோபர் 10, இந்திய அமைதிப் படைகளுடன் விடுதலைப் புலிகள் மோதலை தொடங்கிய நாள் அன்று கோப்பாயில் இந்திய படைகளுடன் இடம் பெற்ற மோதலின் கொல்லப்பட்டவரே 2ம் லெப்.மாலதி ஆவார். இதுவரையில் 3000 பெண்போராளிகள் கடலிலும், தரையிலும் பலியாகியுள்ளனர் என்பது குறிப்பிடத்தக்கது.

வெளி இணைப்புகள்
---------------

* தமீழிழ பெண்கள் எழுச்சி நாள்
* இரண்டாம் லெப்டினண்ட் மாலதி